Sjónvarpsútsendingar frá íþróttaviðburðum eru að verða æ ríkari hluti af mettun hins sívaxandi markaðar sem felst í nútíma miðlun íþróttaviðburða . Raunar kemst fátt nær því að upplifa viðburðinn á staðnum . Samhliða þessu á sér stað ör þróun sítengdra tölvuupplýsinga í gegnum netið , og munu þessir miðlar án efa renna saman í tiltölulega náinni framtíð . Allar upplýsingar frá ritaraborði , tölfræði og jafnvel ítarlegar útskýringar á einstökum viðburðum í leiknum , ákvarðanir dómara o.s.frv. , munu berast samstundis upp á sjónvarpsskjá . Þegar þessu er bætt við nútíma heimabíótækjabúnað og síminnkandi frítíma almennings þá hljóta menn að opna augun fyrir því að þessi þróun er komin til að vera . Hún er hinsvegar ekki nauðsynlega óvinur . Á síðasta keppnistímabili voru 18 beinar útsendingar úr körfuknattleik – sem e.t.v. eru fleiri en sumir hafa gert sér grein fyrir . Er þar um að ræða umtalsverða fjölgun , reyndar í kjölfar nokkurra magurra ára . Fáum duldist að leikirnir á síðasta ári voru gott sjónvarpsefni , og þótti úrslitakeppnin einstaklega spennandi og skemmtileg út frá sjónarmiði hins almenna áhorfanda . Því miður er samkeppni í gerð innlends íþróttaefnis ekki mikil á Íslandi í dag . Stjórn KKÍ undirritaði hinsvegar nú í haust samninga við báðar stóru sjónvarpsstöðvarnar hér á landi sem sinna innlendri dagskrárgerð á sviði íþrótta , þ.e. RÚV og SÝN . Munu þeir samningar tryggja beinar útsendingar frá helstu viðburðum íslensks körfuknattleiks í vetur , og ef að líkum lætur munu þeir samningar leiða til enn frekari fjölgun beinna útsendinga á yfirstandandi keppnistímabili . Taka samningar þessir í senn til sjónvarpsréttinda og sjónvarpsskuldbindinga . Með samningum þessum hafa verið tryggðar beinar útsendingar frá helstu viðburðum á borð við úrslitakeppni Intersportdeildarinnar , úrslitaleikja í bikarkeppni KKÍ og Lýsingar sem og Hópbílabikarkeppninni , heimaleikja íslenska A-landsliðsins í Evrópukeppni o.s.frv . Auk þess voru á þeim fundum ræddir viðburðir á borð við þátttöku Keflvíkinga í Evrópukeppni félagsliða . Gera má ráð fyrir fjölgun beinna útsendinga frá reglulegri deildakeppni , og helgast það m.a. af því að RÚV hyggst í vetur reyna s.k. “ double-header ” útsendingar á laugardagseftirmiðdögum . Beinar útsendingar eru hinsvegar vissulega ekki upphaf og endir alls sjónvarpsefnis . Íslenskur körfuknattleikur hefur – með réttu – talið verulega á sig hallað þegar kemur að þáttagerð um innlendan körfuknattleik . Hafa átt sér stað talsverðar viðræður um þau málefni , og þótt ekki liggi fyrir skuldbindingar um slíkt þá hafa verið gefnar jákvæðar viljayfirlýsingar . Auk þess er hreyfingin sjálf að vinna að umfangsmiklum þróunarverkefnum á því sviði – sem ekki er tímabært að upplýsa frekar um á þessu stigi . Ljóst má þó vera að sú umfjöllun sem hvað mest útbreiðsluáhrif hefur er jákvæð fréttaumfjöllun í almennum fréttatímum sjónvarpsstöðvanna . Þótt vitaskuld sé ekki samið um slíkt í samningum vegna ritstjórnarlegs sjálfstæðis þá hygg ég engu að síður að á þeim vettvangi hafi orðið umtalsverð framför í flestum tilvikum . Eitt málefni teljum við hinsvegar að hafi sannarlega ekki fengið verðskuldaða athygli í formi skuldbindinga í samningum þessum , en það er mótahald kvennaflokka . Ég vil nefna til gamans skemmtileg ummæli frá síðasta vetri sem e.t.v. endurspegla að nokkru hugsunarleysi hins eitilharða körfuknattleiksáhugamanns . Þar var um að ræða val sjónvarpsstöðvar á leik til beinnar útsendingar - leik tveggja efstu liða í deildinni – sem einhverra hluta vegna varð hreint ekki spennandi . Á sama tíma fór fram leikur tveggja af neðstu liðum deildarinnar . Umræddur áhugamaður var fljótur að lýsa hneysklun sinni í garð sjónvarpsstöðvarinnar eftir á fyrir að velja þann leik – því leikur botnliðanna reyndist vera tvíframlengdur . Þvílíkt dómgreindarleysi sjónvarpsstöðvarinnar … Að lokum vil ég enda þennan pistil með nákvæmlega sama hætti og pistilinn í síðustu viku : Til hamingju Keflvíkingar með leikinn í gær .